Ľ. Mušková, poslankyňa: (2005-03-21):
Na úvod trochu genézy jednej očkovacej vakcíny, vakcíny proti žltačke typu B. Keď v roku 1996 uvádzali farmaceutické firmy na slovenský trh túto vakcínu, vtedy ešte legislatíva, ktorá sa v roku 1998 zmenila, umožňovala, aby sa k tomuto problému vyjadrovali  poslanci. Viacerí vtedajší lekári, ktorí boli v Národnej rade Slovenskej republiky, razantne odmietli názor, že je potrebné povinne očkovať proti žltačke typu B plošne všetky novonarodené deti. Totižto žltačka typu B nie je žltačkou typu A, teda žltačkou špinavých rúk, ale táto sa môže získať len krvnou cestou. Znamená to, že ju môžu dostať len ľudia, ktorí sa dostávajú do styku s krvou, napríklad zdravotníci, ale aj narkomani alebo promiskuitní ľudia. To znamená, že ľudia v staršom veku. Úplne malé dieťa nemá ako prísť do styku, do kontaktu s krvou. Argument, že niektoré matky sú nositeľkami vírusu žltačky typu B neobstojí pre plošné očkovanie. Je to minimálne promile matiek z tehotných žien. Navyše, všetky budúce mamy sú monitorované, všetkým je odoberaná krv a o každej, ak by mala tento vírus, sa dopredu vie. To, že po roku 1998, keď už o očkovacom kalendári rozhodovala vláda, sa zaviedlo plošné očkovanie všetkých novonarodených detí hneď v prvom a druhom mesiaci veku života, sa dá vysvetliť iba tlakom farmaceutických firiem alebo predajcov liekov. Problém očkovania je oveľa hlbší a zložitejší. Pozitíva očkovania sú známe, v našom štáte sú dlhodobo pertraktované práve iba tieto, ale vo svete odborníci netaja, že sú i negatíva. V USA sa v roku 1990 otvorilo Národné centrum, kde sa povinne musia očkovať, každé jedno negatívum a dôsledky očkovania. Výskumy v USA tiež hovoria o tom, že pred zavedením vakcinácie v roku 1940 neexistovali deti, ktoré by mali autizmus, ale tieto výskumy tiež hovoria, že po zavedení vakcíny proti žltačke typu B na Novom Zélande stúpla detská cukrovka o 60 percent. Nebolo by seriózne porovnať aj u nás výskyt detskej cukrovky pred a po zavedení tejto vakcíny, keď v médiách práve v minulých dňoch prezentovali hrozivý nárast detskej cukrovky na Slovensku práve v posledných rokoch? Navyše táto vakcína, ktorá je jedna z dvoch geneticky upravovaná a pestovaná na rakovinovom víruse, musím tu povedať k tomu jednu vec. V európskych krajinách sa bojovalo proti potravinám geneticky upravovaným, ktoré idú cez žalúdok, a nejako sa zabudlo na vakcínu, ktorá sa priamo vpravuje do tiel detí. Bolo to možno preto, že v Európskej únii, v krajinách Európskej únie okrem Talianska nikde nie je zavedené povinné očkovanie tak ako u nás. V Japonsku sa dokonca nesmú deti očkovať pred druhým rokom života, pretože japonskí odborníci tvrdia, že detský imunitný systém sa vytvára práve do tohto druhého roku veku dieťaťa. Asi pred polrokom som vás, pán minister, oslovila s prosbou o zmenu očkovacieho kalendára našich detí, najmä novonarodených, s poukázaním na predčasnosť, zbytočnosť a škodlivosť takého očkovania pri niektorých vakcínach. Argumentovala som najmä nezmyselným očkovaním proti žltačke typu B v prvom a druhom mesiaci veku dieťaťa. Bola som vám veľmi vďačná za to, že ste prisľúbili, že sa budete zaoberať týmto problémom. Doslova šok som však zažila minulý týždeň v piatok, keď médiá uverejnili nový očkovací kalendár našich detí, kde práve vakcína proti žltačke typu B má byť pichnutá dieťaťu do 24 hodín po narodení, teda ešte predtým, než dostane prvú dávku materského mliečka, toho kolostra, v ktorom sa koncentruje vysoká dávka imunity pre dieťa. Samozrejme, dojčené deti majú imunitu z mlieka ďalšiu, ktorú postupne strácajú a potom sa nahrádza vlastnou imunitou. Istý odborník, virológ, s ktorým som sa rozprávala, nechcem ho menovať, povedal, že sa práve očkovaním táto prirodzená imunita vyviazuje a mnohé deti si nevedia poradiť s týmito vakcínami, najmä ak sú rekombinované, aby som to povedala ľudovo, päť - šesť vakcín naraz. Jednoducho, detský organizmus si s tým nevie poradiť. Ešte by som doplnila to, že v Japonsku do druhého roku veku života dieťaťa nesmie byť dieťa očkované, u nás psík nesmie byť očkovaný do šiestich mesiacov. Prečo naši odborníci spia? Nechodia na medzinárodné konferencie, kde sa o týchto problémoch otvorene hovorí? Pán minister, takto verejne vás prosím o zmenu očkovacieho kalendára. Veď tieto očkovania sú pre naše deti povinné a mamy ich nevedia brániť, aj keď už vedia o týchto informáciách. Všetkým vám ďakujem, že ste zbystrili pozornosť a verím, že budete túto problematiku  sledovať. Ďakujem vám. (Potlesk.)